b'\n_START_ARTICLE_\nTera\xc4\x8dina\n_START_SECTION_\nIstorija\n_START_PARAGRAPH_\nSenov\xc4\x97je \xc5\xa1\xc4\xaf miest\xc4\x85 lotynai vadino Tarracina, o volskai - Anxur. Volsk\xc5\xb3 pavadinimas rei\xc5\xa1kia jaun\xc4\x85j\xc4\xaf Jupiter\xc4\xaf (Iuppiter Anxur ar Anxurus), nes jis buvo miesto glob\xc4\x97jas, garbinamas ant Mons Neptunius (dabar \xc5\xa0v. Angelo kalnas), kur i\xc5\xa1liko jam skirta \xc5\xa1ventykla. Manoma, kad Tarracina yra neindoeuropieti\xc5\xa1kos kilm\xc4\x97s, tikriausiai etruski\xc5\xa1kos (Tarchna ar Tarchuna buvo Tarkvinij\xc5\xb3 \xc5\xa1eima)._NEWLINE_Tera\xc4\x8dina yra labai svarbioje strategin\xc4\x97je vietoje: \xc4\x8dia vosk\xc5\xb3 kalvos pasiekia pakrant\xc4\x99, nepalikdamos daug vietos. Be to yra ma\xc5\xbeas uostas. 509 m. pr. m. e. miestas jau pripa\xc5\xbeino Romos vald\xc5\xbei\xc4\x85, bet jis nebuvo \xc4\xaftrauktas \xc4\xaf Lotyn\xc5\xb3 lygos s\xc4\x85ra\xc5\xa1\xc4\x85 499 m. pr. m. e. Rom\xc4\x97nai j\xc4\xaf u\xc5\xbe\xc4\x97m\xc4\x97 406 m. pr. m. e., prarado 402 m. pr. m. e., atgavo 400 m. pr. m. e. Po nes\xc4\x97kmingo volsk\xc5\xb3 u\xc5\xbepuolimo 397 m. pr. m. e. Tera\xc4\x8dinoje buvo \xc4\xafkurta rom\xc4\x97n\xc5\xb3 kolonija 329 m. pr. m. e._NEWLINE_Apijaus kelio pastatymas 312 m. pr. m. e. prisid\xc4\x97jo prie kolonijos svarbos. Kelias kirto i\xc5\xa1ki\xc5\xa1ul\xc4\xaf per kalv\xc4\x85 su sta\xc4\x8dia \xc4\xafkalne ir nuokalne. 184 m. pr. m. e. buvo bandyta apeiti kalv\xc4\x85 j\xc5\xabros pylimu, bet tik Trajano laikais problema buvo i\xc5\xa1spresta._NEWLINE_Netoli nuo j\xc5\xabros buvo mineralinio vandens \xc5\xa1altiniai, rom\xc4\x97n\xc5\xb3 vadinti Neptuniae aquae, o v\xc4\x97liau Acqua Magnesia. Jie ir dabar naudojami i\xc5\xa1skyrus vien\xc4\x85 su arsenu, kuris buvo u\xc5\xbeblokuotas senov\xc4\x97je ir 1839 m._NEWLINE_Imperijos laikaius prie uosto buvo pastatyta daug svarbi\xc5\xb3 pastat\xc5\xb3. Via Severiana kelio statyba i\xc5\xa1 Ostijos \xc4\xaf Tera\xc4\x8din\xc4\x85 padidino miesto svarb\xc4\x85. Nuo uosto miestas pl\xc4\x97t\xc4\x97si \xc4\xaf derling\xc4\x85 sl\xc4\x97n\xc4\xaf vakaruose. \xc4\x8cia gim\xc4\x97 poetas Markas Favonijus, imperatorius Galba. Pastarasis su Domicianu mieste tur\xc4\x97jo vil\xc4\x85. Paskutinis rom\xc4\x97ni\xc5\xa1kas statinys mieste buvo V a. sienos._NEWLINE_Per Got\xc5\xb3 karus Tera\xc4\x8dina kartais minima. Manoma, kad Teodorikas Didysis \xc4\x8dia tur\xc4\x97jo r\xc5\xabmus. Miestas buvo nusiaubtas 409 ir 595 m. Lombardams u\xc5\xbe\xc4\x97mus did\xc5\xbei\xc4\x85j\xc4\x85 Italijos dal\xc4\xaf VI a. pabaigoje, Tera\xc4\x8dina i\xc5\xa1liko Bizantijos tvirtove, o v\xc4\x97liau priklaus\xc4\x97 Neapolio kunigaik\xc5\xa1tystei. Tai buvo vienas \xc5\xa1iauriausi\xc5\xb3 Bizantijos post\xc5\xb3 Piet\xc5\xb3 Italijoje._NEWLINE_872 m. popie\xc5\xbeius Jonas VIII prijung\xc4\x97 Tera\xc4\x8din\xc4\x85. Ta\xc4\x8diau kit\xc4\x85 \xc5\xa1imtmet\xc4\xaf popie\xc5\xbeiaus vald\xc5\xbei\xc4\x85 i\xc5\xa1tikus krizei miest\xc4\x85 vald\xc4\x97 Romos \xc5\xa1eimos (pvz.: Krescenzi, kuri pastat\xc4\x97 didel\xc4\x99 pil\xc4\xaf, ar Frangipani, vald\xc5\xbeiusi 1153-1202 m.) \xc4\x8cia \xc4\xafvyko pirma konklava u\xc5\xbe Romos rib\xc5\xb3 1088 m. XI-XII a. miestas klest\xc4\x97jo ir auga, atsiradu du priemies\xc4\x8diai. Atsirado nepriklausoma savivaldyb\xc4\x97. Popie\xc5\xbeius Honorijus III 1217 m. sujung\xc4\x97 Sez\xc4\x97s, Priverno ir Tera\xc4\x8dinos vyskupystes._NEWLINE_1357 m. Egipto konstitucijos (Costituzioni Egiziane) sustiprino popie\xc5\xbeiaus vald\xc5\xbei\xc4\x85 mieste, bet neu\xc5\xbekirto kelio Neapolio karalyst\xc4\x97s augimui ar vidinei nesantaikai mieste._NEWLINE_XVI a. nunyko Tera\xc4\x8dinos savivalda, nes smuko pats miestas d\xc4\x97l maliarijos protr\xc5\xabki\xc5\xb3 ir \xc5\xa0iaur\xc4\x97s Afrikos pirat\xc5\xb3 antpuoli\xc5\xb3. Ta\xc4\x8diau tuo metu Tera\xc4\x8dinoje prad\xc4\x97ti statyti kilming\xc5\xb3 \xc5\xa1eim\xc5\xb3 renesanso tipo r\xc5\xabmai._NEWLINE_XVII a. popie\xc5\xbeiai prad\xc4\x97jo miesto gyventoj\xc5\xb3 skai\xc4\x8diaus didinimo program\xc4\x85 kvie\xc4\x8diant kaimie\xc4\x8dius ir si\xc5\xablant mokes\xc4\x8di\xc5\xb3 nuolaidas. Tuo metu perstatytos \xc5\xa0v. Jono ir Madonos ba\xc5\xbeny\xc4\x8dios. Popie\xc5\xbeius Pijus VI nusausino pelkes. Per kelis kitus \xc5\xa1imtme\xc4\x8dius miestas \xc4\xafgavo dabartin\xc4\x99 i\xc5\xa1vaizd\xc4\x85._NEWLINE_Napoleono laikais Tera\xc4\x8dina buvo prijungta prie Circeo departamento, bet sukilo 1798 m. Sukilim\xc4\x85 numal\xc5\xa1ino pranc\xc5\xabz\xc5\xb3 ir lenk\xc5\xb3 kariai, vadovaujami Jacques MacDonald. 1818 m. popie\xc5\xbeius Pijus VII ir Neapolio karalius Ferdinandas I Sicilietis pasira\xc5\xa1\xc4\x97 konkordat\xc4\x85 d\xc4\x97l valstybi\xc5\xb3 sienos, kuri \xc4\x97jo netoli Tera\xc4\x8dinos, ribos._NEWLINE_1839 ir 1843 m. popie\xc5\xbeius Grigalius XVI lank\xc4\x97si mieste ir \xc4\x97sak\xc4\x97 prad\xc4\x97ti naujo uosto statyb\xc4\x85._NEWLINE_Po Antrojo pasaulinio karo, per kur\xc4\xaf Tera\xc4\x8dina smarkiai nukent\xc4\x97jo, miestas augo ir klest\xc4\x97jo.'